คืบหน้าเหตุคนร้ายลอบวางระเบิดในอำเภอยะหา จ.ยะลา ล่าสุดหน่วยความมั่นคง คุมหนึ่งผู้ต้องสงสัยส่งสอบแล้
คืบหน้าเหตุคนร้ายลอบวางระเบิดในอำเภอยะหา จังหวัดยะลา ล่าสุดหน่วยความมั่นคง คุมหนึ่งผู้ต้องสงสัยส่งสอบแล้ว ขณะแม่ทัพภาค 4 ระบุไม่เกิน 1 อาทิตย์ จับกุมได้ หลังทราบตัวผู้ลงมือ

พลโท ปิยวัฒน์ นาควานิช เปิดเผยว่า ขณะนี้ได้สั่งการให้ทหาร ตำรวจ ภาคประชาชน เร่งติดตามกลุ่มคนร้ายที่ก่อเหตุลอบวางระเบิดเจ้าหน้าที่ในพื้นที่อำเภอยะหา เมื่อวันที่ (14 ก.ย. 60) แล้ว ไม่ว่าจะเป็นกลุ่มไหนก็จะจับหมด ถ้ามีพยานหลักฐาน ทหาร ตำรวจ ประชาชน ชี้เป้า ก็จะเข้าดำเนินการทันที ส่วนผิดถูกมาพูดกันทีหลัง ก็จะเชิญไปคุยก่อน ขณะนี้ก็พอจะทราบตัวกลุ่มที่ก่อเหตุแล้ว อยู่ระหว่างดำเนินการตามขั้นตอน เชื่อว่าไม่เกิน 1 อาทิตย์ ก็น่าจะได้ตัวผู้ก่อเหตุหลายคน
 
ขณะมีรายงานจากหน่วยความมั่นคงยะลา ว่า หลังเกิดเหตุทางเจ้าหน้าที่ทหาร ตำรวจ ได้สนธิกำลังร่วมเข้าตรวจสอบพื้นที่ใกล้เคียงจุดเกิดเหตุ ที่ บ้านปะแดรู หมู่ที่ 1 ตำบลกาตอง อำเภอยะหา จังหวัดยะลา โดยสามารถควบคุมผู้ต้องสงสัย ไว้ได้ 1 คน ซึ่งบุคคลดังกล่าวมีชื่ออยู่ในฐานข้อมูลของจังหวัดนราธิวาส เจ้าหน้าที่จึงได้เชิญตัวไปเข้ากระบวนการซักถามที่กรมหารพรานที่ 41 ซึ่งหลังจากนี้ก็จะนำกำลังลงพื้นที่เกิดเหตุอีกครั้ง เพื่อหาข้อมูลเชื่อมโยงกลุ่มที่ก่อเหตุต่อไป